Με ποινή φυλάκισης πέντε μηνών με τριετή αναστολή και χρηματικό πρόστιμο ύψους 1.500 ευρώ τιμωρήθηκε ο 38χρονος Τούρκος που συνελήφθη με την κατηγορία της παράνομης εισόδου στη χώρα.

Ο Τούρκος άσκησε έφεση και θα παραμείνει προφυλακισμένος μέχρι να απελαθεί.

Υπενθυμίζεται ότι ο συλληφθείς εκτελούσε χωματουργικές εργασίες στο τελωνείο στις Καστανιές όταν πέρασε σε ελληνικό έδαφος.

Προηγήθηκαν σήματα από το ελληνικό φυλάκιο στα οποία δεν υπάκουσε και αφού εισήλθε περίπου 10 μέτρα σε ελληνικό έδαφος, Έλληνες στρατιώτες τον συνέλαβαν.

Ο Τούρκος υποστήριξε ότι βρισκόταν στο σημείο, κοντά στο φυλάκιο και εκτελούσε εργασίες για τοποθέτηση αγωγών ύδρευσης ενώ αποδίδει το πέρασμα της οριογραμμής των συνόρων σε δικό του λάθος, καθώς, όπως είπε, βρέθηκε για πρώτη φορά εκεί και δεν γνώριζε το χώρο.

Ισχυρίστηκε δε, ότι δεν άκουσε και δεν κατάλαβε τις επισημάνσεις που του έγιναν από τους Έλληνες στρατιωτικούς επειδή ήταν πάνω στο όχημά του.

Αφού μπήκε και βγήκε μέσα στα ελληνικά σύνορα τρεις φορές, συνελήφθη με την κατηγορία της παράνομης εισόδου στη χώρα.

Διαβάστε επίσης: Κυβερνητικές πηγές σε Tvxs.gr για τη σύλληψη Τούρκου στις Καστανιές: «Θα ακολουθηθεί κατά γράμμα ο νόμος»

Για «αντίποινα» κάνει λόγο ο γιος

Ο γιος του συλληφθέντα, Ονούρ, υποστήριξε ότι αυτό που συνέβη στον πατέρα του είναι αντίποινα για τους δύο Έλληνες στρατιωτικούς που κρατούντα στις φυλακές υψίστης ασφαλείας στην Αδριανούπολη.

«Γνωρίζω ότι πριν από έναν μήνα Έλληνες στρατιώτες πέρασαν οπλισμένοι τα τουρκικά σύνορα, δύο Έλληνες στρατιώτες συνελήφθησαν. Νομίζω ότι έπιασαν τον πατέρα μου στην Ελλάδα ως αντίποινα», είπε χαρακτηριστικά ο Ονούρ Αλερίκ, ο οποίος μίλησε στα τουρκικά ΜΜΕ κατά τη διάρκεια της δίκης του πατέρα του.

Στο άκουσμα της ποινής του πατέρα του, ο Ονούρ Αλερίκ υποστήριξε ότι «είμαστε ευτυχείς, είναι μία χαρούμενη κατάσταση, Θεού θέλοντος θα επιστρέψει στη χώρα μας».